Papersnake/gushiwen huggingface dataset:
东武二首
张舜民（宋代）

景公登牛山，俯阚临邑区。
耕耘被广野，轩冕充脩衢。
斗鸡走狗马，击筑吹笙竽。
鱼盐来海岱，桑柘入青徐。
饶乐曾无敌，弃背复何如。
公乃叹而泣，顾谓诸大夫。
安得千万年，长有此国都。
大夫助公泣，献寿犹欷嘘。
晏子敛袂笑，笑此君臣愚。
世事如轮环，曾不借须臾。
前此十数公，今已成丘墟。
胡不长守此，乃与子孙居。
始知富贵者，喜受庸人谀。
岂独当时笑，后世亦揶揄。
琅琊台歌
谢肃（明代）

谁谓客行倦，怀古方悠哉。清风吹逸兴，飞上琅琊台。

琅琊台临东海碧，西直嵩高莫霞赤。半厓皎月分会稽，别岫凝云低碣石。

天高地回形势雄，越王曾驻旌旗红。九霄宫榭瞰中国，今日辇路无行踪。

更有秦皇并汉武，恣意干戈毒天下。岂不豪雄盖一时，俯仰乾坤亦奚𥙷。

偶来观日出，即置黔黎三万家。也复祠四时，万八千里飞龙车。

劳民耗国有如此，中夏外夷咸怨唾。柰何二君不觉寤，欲火内烈无垠厓。

莫贵於天子六合今巳一，莫寿于仙人更冀长生术。

楼船采药泛沧溟，桂馆候神凌太清。纷纷方士有何验，去去童女无归情。

几度登临徒骋望，缥缈蓬瀛隔烟浪。银阙珠宫不得游，骊山茂陵那免葬。

君不见金人去国泪滂沱，颂德之名石以磨。琅琊台，高嵯峨。
偕王道观雪中联句 其十四
黄裳（宋代）

始恐佛氏讲，天花何徘徊。终疑宓妃至，仙肌何奇侅。
庐州武昌二邸失守由太仓蹈海之燕感赋
易恒（明代）

两宫旄钺何其盛，来自庐州共武昌。广甸白云飞渺渺，大江黄鹤去茫茫。

灵妃旋旆神灯见，龙女吹笙水殿凉。八月滦河回象驾，愿劳太子奏多方。
李伯材出示所藏沈石田画鸡戏题奉赠
王慎中（明代）

怪底丹青含象变，幻出翰音栖匹练。距设微黄如介金，毛施五采云锦烂。

令人白日误苍蝇，不见明星将舞剑。此物虽微德非一，纷纷家畜安能匹。

闲心不狎鹅鹜喧，洁性宁谋虫蚁食。主人怀德何所似，风雨潇潇鸣不已。

待唱曾充上国宾，含香独擅中朝美。迩来抱朴学雌伏，虚骄气尽形如木。

豪华已厌侠场斗，凶吉羞凭蛮风卜。茅堂壁立独悬之，形神相得长昏夙。
琵琶仙 送褚孝通移疾归杭州，孝通新悼亡
朱祖谋（清代）

归到西湖，未应误、豆荚樱珠时节。无那孤瑟弦空，春声带愁咽。

兰棹涴、残鹃泪点，怕啼湿、故裙尘箧。中酒年光，收帆兴绪，容易华发。

待催办、腰笛单衫，趁苕水、东边旧时月。相送荷花一路，把君恩重说。

春渐老、幽单客枕，拚十年、逝水销别。可奈江国漂花，瘴天啼鴂。
癸酉次韵新春试笔十首酬友人 其十
赵完璧（明代）

挥洒凭谁共好春，青云何幸挹诗人。十分佳句凝清听，大历风流亦迫真。
括苍官舍夏日杂书五首 其二
张扩（宋代）

昨日犹苦雨，高檐如悬麻。今朝阴云开，闪闪见日花。

孤城如斗大，篱落无千家。共迫口腹营，不如市井哗。

日暮计锥刀，辛苦良可嗟。吾侪岂达者，亦是蚿怜蛇。
眉溪与光祖共谈得四绝句 其二
陈渊（宋代）

青山雨后足奇态，好鸟檐间无俗音。纵使曲生难会面，可无毛颖解传心。
春日离咏寄夫子 其五
冯畹（清代）

茹水西为风物新，韶华著意饯离人。离人今在千山外，寄语河边柽柳春。
寒食游九仙乌石二山
程师孟（宋代）

城中无事喜寻山，千里提封并海宽。
宾客相从筵既冷，士民同出食犹寒。
芳园病叶堆何限，古院闲花落几般。
谁道异乡多感慨，登临迟却十年官。
刈兰
薛季宣（宋代）

东畹刈真香，静院簪瓶水。高远不胜情，时逐微风起。

和雨剪闲庭，谁作骚人语。记得旧家山，香来无觅处。
易从上人山亭
林逋（宋代）

湖水江湾隔数峰，篱门和竹夹西东。
闲来此地行无厌，又共吾庐看不同。
灵隐路归秋色里，招贤庵在鸟行中。
屏风若欲相搀见，合把巉岩与画工。
答韩六玉汝戏题西轩
梅尧臣（宋代）

吾轩今於水，吾居易为足。
谁与哦其间，风窗数竿竹。
虽无泉石清，尚不愧茅屋。
所乐违俗暄，此趣大已熟。
去郑暮次中牟
宋祁（宋代）

暮投京县宿，气象已纷罗。
菀树道旁密，侯田关内多。
高城切星斗，秋水似天河。
自问还台马，犹馀几子珂。
清閟阁
陈方（元代）

湘帘半捲云当户，野鹤一声风满林。才立簟纹波细细，又疑墙影雪阴阴。

竹摇棐几常开帙，花落藜床独抱琴。不谓世间仍得此，恍然飞屩驻仙岑。
奉和圣制幸礼部尚书窦希玠宅
沈佺期（唐代）

北阙垂旒暇，南宫听履回。天临翔凤转，恩向跃龙开。

兰气薰仙帐，榴花引御杯。水从金穴吐，云是玉衣来。

池影摇歌席，林香散舞台。不知行漏晚，清跸尚裴徊。
重午记俗八韵
项安世（宋代）

菰饭沾花蜜，冰团裹蔗腴。
油淹枯茹滑，糟闷活鳞濡。
饷篚争门入，瘟船出市驱。
屑蒲形武兽，编艾写髯巫。
朱揭横楣牓，黄书闯户符。
辟邪钗篆蹙，解厄腕丝纡。
恶月多尤畏，阴爻足备虞。
更闻因屈子，冞动楚人吁。
胜仲少卿公惠岩桂并诗二绝用韵和之 其一
郑刚中（宋代）

摇风暗绿疏疏叶，困日轻黄小小花。细认幽香已清绝，更随膏馥出君家。
杂诗 其七
唐庚（宋代）

壮岁日千里，晚途天一方。花缦聊傲世，白袷亦随乡。

团扇侵时令，方书遣昼长。此间吾所乐，便拟卜林塘。
枯鱼过河泣
李白（唐代）

白龙改常服，偶被豫且制。
谁使尔为鱼，徒劳诉天帝。
作书报鲸鲵，勿恃风涛势。
涛落归泥沙，翻遭蝼蚁噬。
万乘慎出入，柏人以为识。
恭和御制木变石歌元韵
梁诗正（清代）

嵯峨金阙擎银台，方壶圆峤翔群仙。天临海镜回龙颜，长松之隥横云连。

八风吹律浮祥烟，清都元化资陶甄。石林俯瞩昆仑巅，五岳丈人拥芝兰。

诸孙罗列夸多男，香云吐润弥乾坤。聿有怪石无比伦，沈精幽结忘朝昏。

三峰具体华山孙，仙掌欲歇浑河奔。木山本是千年根，虫鸟剥蚀留瘢痕。

灵椿偃蹇桂连卷，蒸出芝菌光华鲜。牧儿时见青牛眠，鳞纹隐起如连钱。

天符行雨飞龙翩，雷公鼓腹起重渊。长令此物绵天年，气核凝固藏灵权。

碛然而霣匪自天，青州作贡古有焉。植来文囿环羲坛，峰峦四面无亏全。

宁止三品堪随肩。更依琼树开琼田，窃窥神变寻真源。

修羊白石灵台存，流霞高阙穷扳援。文萦五色螭肠穿，茯苓虎魄久益坚。

厥初祇就松肪论，珊瑚不受神农鞭。朱柯渐老铁网牵，物理但作如是观。

昆明帐殿临鲵桓，恩渐木石云章繁。小臣惭负隃麋丸，祇欣崖馆凝苍寒。

侧听雅秦韶钧然，琬琰腾光万古传。
石门韦明府为致东阳潭石鲫鲙
李群玉（唐代）

锦鳞衔饵出清涟，暖日江亭动鲙筵。叠雪乱飞消箸底，

散丝繁鲙拂刀前。太湖浪说朱衣鲋，汉浦休夸缩项鳊。

隽味品流知第一，更劳霜橘助芳鲜。
贺广东黄漕生辰六绝
曾丰（宋代）

计台使长秘书丞，一士去天三馆轻。
行诏仙郎主仙监，道山风月倍光明。
偈倾一百六十九首
释智朋（宋代）

是药非药，信手拈来。
杀人活人，风生八极。
任是文殊维摩，也少这一服不得。
集杜句赠右溪伦子
黄佐（明代）

晚来幽独恐伤神，相送柴门月色新。卜筑应同蒋诩径，名家莫色杜陵人。

侍臣缓步归青琐，鸣玉朝来散紫宸。南极一星朝北斗，勿云江汉有垂纶。
壬辰岁过旧居
独孤及（唐代）

少年事远游，出入燕与秦。离居岁周天，犹作劳歌人。

负剑渡颍岁，归马自知津。缘源到旧庐，揽涕寻荒榛。

邻里喜相劳，壶觞展殷勤。酒阑击筑语，及此离会因。

丈夫随世波，岂料百年身。今日负鄙愿，多惭故山春。
癸未游杭作口号十首因事怀旧杂以俚语不复诠择 其四
俞德邻（宋代）

杖藜乘兴不辞遥，行尽苏堤过断桥。白发老翁依古柳，相逢挥泪说前朝。
挽林给事中母柳夫人词三首
王之望（宋代）

联德成偕老，和鸣六十春。
休声传孝妇，余庆产名臣。
人去虚韦幔，哀深泣孟邻。
千年凭直笔，图史播芳尘。
曲江亭望慈恩寺杏园花发
陈翥（宋代）

曲江晴望好，近接梵王家。十亩开金地，千林发杏花。

映雪犹误雪，煦日欲成霞。紫陌传香远，红泉落影斜。

园中春尚早，亭上路非赊。芳景堪游处，其如惜物华。
自述九首
钱时（宋代）

毫分缕析较便宜，若个便宜总不知。
总是自家家裹事，十分明白十分疑。
黄埠墩三首 其三
张步瀛（清代）

轻帆叶叶卸窗前，一片琉璃混水天。水面楼台天上月，凌虚一样十分圆。
新春
朱淑真（宋代）

楼台影里荡春风，叶气融怡物物同。
草色乍翻新样绿，花容不减旧时红。
莺唇小巧轻烟里，蝶翅轻便细雨中。
聊把新诗记风景，休嗟万事转头空。
回文绝句
黄公度（宋代）

歌阕一尊清昼长，曲池小景晚风凉。
波微动处见鱼戏，荷半开时过雨香。
次韵程泰之正字奉祠惠照院咏雪五首 其四
周必大（宋代）

吻燥谁濡翰墨场，绝思齿烦漱甘芳。粉身莫惜归汤鼎，要与团龙发暗香。
王有恒听雨篷
九皋声公（明代）

江南雨多春漠漠，蘧篨中宽可淹泊。
坐听萧瑟复瑶琤，若在洞庭张广乐。
木兰之楫青翰舟，斜风细雨不须忧。
笔床茶灶便终日，知我独有沧浪鸥。
廿年携书去乡国，芜城草深归未得。
援琴时作《广陵散》，鱼龙出听天吴泣。
江湖适意无前期，身如行云随所之。
平山堂上看春色，还忆江南听雨时。
题肤功雅奏图
释通岸（明代）

笑拥貔貅百万师，陈前重睹受降时。风云壮护明王诏，日月光降大将旗。

庙算等閒空羯塞，天威只尺对龙墀。赤松游首功成后，岂负匡山旧社期。
寄云峰吴先生 其二
徐贯（明代）

大音寥莫正声希，世俗滔滔独掩扉。天下苍生皆赤子，阿衡不作与谁归。
读谢明滨明水寺诗慨然有契奉寄二首 其二
卢楠（明代）

吴门发白马，皎如一匹练。贤无万里明，焉能坐相见。

君怀鸾凤姿，羽毛何翩绚。朝游丹水涯，夕赴昆崙宴。

黄鹄遭云罗，弋人待珍膳。三年不蜚鸣，冤颈羞绦旋。

忽闻云空音，仰首烛流电。翻飞无长风，结思缅州县。

悠悠复何言，长歌泪如霰。
蜃楼得生字
史浩（宋代）

青蘋风乍息，巨浸欲潮平。毒雾方看吐，层楼忽已成。

凭栏无海若，吞鸟类罗生。安得挥长剑，驱除致永清。
赋墨鹭
陈著（宋代）

山林以为家兮，出而与风烟之为缥缈。
水之湄素所狎兮，专一为而谋饱。
纷纷下而上兮，若不能以终日。
矫静洁以待时兮，固有独立于寒梢之表者也。
同郑子野访王隐居
戴复古（宋代）

联骑来寻失马翁，相期投宿此山中。
一庭花影三更月，万壑松声半夜风。
共把酒杯眠不得，剧谈世事恨无穷。
明朝莫使儿童见，倘有江船吾欲东。
丛桂轩四首·嫩红
赵崇璡（宋代）

昨夜西风吹御沟，红摇桂子麝香浮。
蟾宫影散三千界，玉殿根盘第一流。
仙骨知非凡俗相，锦标喜簇少年头。
欲从云外移真种，试向丹梯最上游。
金缕曲 赠梁海滨先生
杨玉衔（清代）

天坼飞仙死。问何人、羽衣腰剑，凭高凝睇。国史儒林文苑传，竟是蓬瀛谱记。

莫疑是、长安裘敝。照座须眉真苍古，目棱棱、岩电光腾紫。

跨燕越，犹尺咫。

尘寰有意閒游戏。战场花、摘从北口，又来南市。海水天风相鼓荡，想见雄心万里。

奈宇宙、满空渣滓。安得如公千万辈，使蛟虬、认识干将利。

公是我，赤松子。
柳梢青
杨无咎（宋代）

粉墙斜搭。被伊勾引，不忘时霎。一夜幽香，恼人无寐，可堪开币。

晓来起看芳丛，只怕里、危梢欲压。折向胆瓶，移归芸阁，休薰金鸭。
白云亭和韵二首
袁正规（宋代）

幽奇山水卒难图，亭插白云景象余。
共乐灵踪还旧址，好编名象入新书。
面前沧海迷三岛，林下谁人继二疏。
洞里苍龙头角老，埋茂岁月意如何。
奠谒王荆公坟三首 其三
郭祥正（宋代）

平昔偏蒙爱小诗，如今吟就复谁知。箧中不忍开遗卷，矫矫龙蛇彼一时。
满江红 秋夜自伤
张学象（清代）

蕉影横窗，又点染、一番秋色。谁信道、岁华如旧，画楼今夕。

天末飞鸿难诉与，帘前明月曾相识。想当初，已误总难追，今无及。

千种事，休重忆。千种恨，书盈帙。叹三生缘薄，泪珠空滴。

偏是王郎逢谢氏，不教仙女随张硕。想徒然，满腹尽文章，成虚掷。
浣溪纱 其一 雨中樱桃花
陈去病（清代）

雨润樱桃湿几枝。含情脉脉费猜思。春愁无限似蛾眉。

爱护直教遮锦帐，飘摇谁与弄晴晖。不胜红瘦绿肥时。
工夫颂
周无所住（宋代）

百刻工夫一刻推，一刻还同十二时。
十二时中归一念，念中无念始真奇。
赠宁州吏目王君策
湛若水（明代）

昔溯荆溪澜，登歌南岳山。今见荆溪子，令我心飘然。

之子南岳秀，官卑五马后。南岳何必高？壁立有孤操。
古意谢崔杨州辟七首
洪咨夔（宋代）

汾阴有古鼎，金景歊浮云。
斡弃不知爱，瓦豆荐苾芬。
提携向中庭，拂拭苍藓纹。
虽非大籀篆，仿佛犹八分。
送谢师厚太博通判汾州
梅尧臣（宋代）

频官吴越馆粳稻，况住南阳多水田。北登太行入汾曲，正穫𥝧稏秋风前。

晋人朴厚自寡讼，软炊玉粒河鳞鲜。

君方少壮齿颊健，甘美不负经腹便。有意南飞寄我信，满川鸣雁下连连。
次韵无逸兄见寄
谢薖（宋代）

憔悴谁能赋大招，会将菌桂杂申椒。巷南邻里频相过，水北山人讵可邀。

细酌敢谋长袖舞，苦吟空咏寸岑遥。耕耘赖有陶潜妇，不羡孙郎对大桥。
南湖上观萍
张镃（宋代）

风掠浮萍水面来，翠绡成段接还开。
无情却似多情物，不到诗中不肯回。
刘炫引谚论政敝
佚名（隋代）

老吏抱案死。
偈颂一百一十七首 其四十九
释绍昙（宋代）

打破剑门关，未死先辞世。书偈自涂糊，白把骊珠碎。

口款细供自，自首原其罪。木人歌舞石人悲。声遏行云，雁序分，影落千峰外。
宫词 其一一○
花蕊夫人徐氏（唐代）

高烧红烛点银灯，秋晚花池景色澄。今夜圣人新殿宿，后宫相竞觅祇承。
和十二兄五首
晃冲之（宋代）

崎岖谪仙人，豪放一寓酒。
平生韩荆州，示识意已厚。
幕府强辟召，此例未见有。
书幣入吾庐，鞍马望陇首。
出处计已熟。不复讯交友。
南山别何时，气尚若酣酎。
筹策屈大才，谈笑诛小醜。
戍角断落梅，羌笛起折柳。
将军意未快，战士骨已朽。
请公入参谋，可用和戎不。
酒酣赠海静之
王越（明代）

我放歌，君进酒，酒到莫停手。聊宽锦绣肠，小试谈天口。

一饮三百杯，再饮五六斗。胸中不平气，散作风雷吼。

此是宜城令尹海静之，曾在玉皇殿前走。君进酒，听我歌，等閒莫负金叵罗。

閒日少，忙日多，古来豪杰俱消磨。百岁光阴一掷梭，人生不饮将如何。
金刚随机无尽颂·善现起请分第二
释印肃（宋代）

一堂风冷澹，翠竹笼轩槛。
夜静松声清，蟾光凝湛湛。
鹧鸪天·赠友
文廷式（清代）

万感中年不自由，角声吹彻古梁州。荒苔满地成秋苑，细雨轻寒闭小楼。
诗漫与，酒新蒭，醉意世事一浮沤。凭君莫过荆高市，滹水无情也解愁。
偶同季文刑部访仲成秘校因韵
王洋（宋代）

独自开门自看山，旋添花草满柴关。
不须竹院寻僧话，只访先生亦自闲。
怀古呈通守郑定斋 其四
王柏（宋代）

北方有大井，深潜几万寻。煎为东阿胶，莹彻如球琳。

持此一寸东，可救千丈浑。世道一以浊，贪风方襄陵。

谁能汲此水，净涤四海心。
次韵陈秀才胄游石鼓山书院
刘挚（宋代）

山头云木郁青苍，山下江流净鉴光。亭阁瞰临惭旧句，岩溪开筑想前良。

心甘水石忘羁宦，耳冷弦歌叹土乡。寂寞先生与丛竹，相看孤节几秋霜。
破山夜集
释居简（宋代）

出户天疑雪，幡然雨滴檐。未飞盈尺霰，先失半规蟾。

写壁催更尽，衔枚戒夜严。却须重刻烛，橐粟剪纤纤。
摸鱼儿
姜夔（宋代）

猷露坐月饮，戏吟此曲，盖欲一洗钿合金钗之尘。他日野处见之，甚为予击节也

向秋来、渐疏班扇，雨声时过金井。堂虚已放新凉入，湘竹最宜欹枕。闲记省。又还是、斜河旧约今再整。天风夜冷。自织锦人归，乘槎客去，此意有谁领。

空赢得，今古三星炯炯。银波相望千顷。柳州老矣犹儿戏，瓜果为伊三请。云路迥。漫说道、年年野鹊曾并影。无人与问。但浊酒相呼，疏帘自卷，微月照清饮。
十月诞辰内殿宴群臣效柏梁体联句
李显（唐代）

润色鸿业寄贤才，——李显

叨居右弼愧盐梅。——李峤

运筹居幄荷时来，——宗楚客

职掌图籍滥蓬莱。——刘宪

两司谬忝谢钟裴，——崔湜

礼乐铨管效涓埃。——郑愔

陈师振旅清九垓，——赵彦昭

欣承顾问侍天杯。——李適

衔恩献寿柏梁台，——苏颋

黄缣青简奉康哉。——卢藏用

鲰生侍从忝王枚，——李乂

右掖司言实不才。——马怀素

宗伯秩礼天地开，——薛稷

帝歌难续仰昭回。——宋之问

微臣捧日变寒灰，——陆景初

远惭班左愧游陪。——上官婕妤
题沃洲山字岩
石余亨（宋代）

前辈高风不可追，自来陵谷互推移。
却怜当日题名者，不及征南办两碑。
铁笛歌为铁厓赋
李孝光（元代）

铁厓道人吹铁笛，宫徵含嚼太古音。一声吹破浑沌窍，一声吹破天地心。

一声吹开虎豺闼，彤庭跪献丹扆箴。问君何以得此曲，妙谐律吕可以召阳而呼阴。

都将春秋一百四十二年笔削手谱成，透天之窍价重双南金。

掉头玉署不肯入，直入弁峰绝顶俯看东溟深。王纲正统著高论，唾彼传癖兼书淫。

时人不识我不厌，会有使者徵球琳。具区下浸三万六千顷之白银浪，洞庭上立七十二朵之青瑶岑。

莫邪老铁作龙吼，丹山凤舞江蛟吟。勖哉宗彦吾所钦，赤泉之盟犹可寻。

更吹一声振我清白祖，大鸣盛世，载赓阜财解愠南风琴。
满江红
佚名（元代）

一片闲心，明洞达、天心无曲。身未能轻举，权作道家梁屋。

壶内时看吞日月，世间不羡堆金玉。任自□、虚幻转光阴，披红绿。

丹砂井，黄金菊。灵芝草，琅玕竹。对无情潇洒，有何荣辱。

大梦百年方外去，平生万事心头足。向人间三度见河清，蟠桃熟。
饮城楼
李振祖（宋代）

山外晴云数点鸦，寸心芳草共天涯。
夕阳城上游人少，十二栏干杨柳花。
晒蓑亭
赵蕃（宋代）

欲买宽闲结钓庵，一竿投老寄江南。
是州亦在经营里，先手落君无可谈。
九鲤湖赓陈别驾韵呈太守易堂尊有引 其一
区元晋（明代）

红紫千山过雨新，仙源清寂绝纤尘。窗间残梦閒今古，座上浮云渺晋秦。

蕉鹿漫言真亦假，华胥信有境由人。逍遥我爱希夷子，尽把行藏付睡神。
偈颂九十三首
释梵琮（宋代）

今朝正月半，万物尽更新。
衲僧无一物，何物当殷勤。
银烛高煇天上月，灯花开遍洞中春。
二月晦日 其五
韩淲（宋代）

燕子飞飞山鸟鸣，小轩痴坐倦能行。推书试数平常事，亦向人间得此生。
秋夜雨·腰棚傀儡曾悬索
吴潜（宋代）

腰棚傀儡曾悬索。粗瞒凭一层幕。施呈精妙处，解幻出、蛟龙头幕。谁知鲍老从旁笑，更郭郎、摇手消薄。歧路难准托。田稻熟、只宜村落。
春夏之交风雨弥间耳目所触即事十绝
汪莘（宋代）

不赋杜鹃三十秋，今愁不比昔时愁。
杜鹃岂是催春去，为见春来啼不休。
在伯沅陵俱和前诗复次韵五首
赵蕃（宋代）

暇能频相过，间或终岁阙。
宁将数疏论，自有绸缪结。
高山与流水，清风及朗月。
花且事深期，人能废明节。
登北苑焙呈高计使谢庾使 其一
赵汝腾（宋代）

急雨收声霁景开，蓬仙岭客岛云来。千丛撷秀牙铺雪，万臼研膏杵震雷。

池上落英留绿叶，眼中飞絮点苍苔。去年醉墨今重看，笑领诗翁潋滟杯。
金缕曲 得素生兄下弟书，郁郁累日，被酒卧罗，预馆中梦得下字一叶，就枕上足成此解寄之
周星誉（清代）

风雨虚堂夜。起舞向、荒鸡声里，仰天而诧。潦倒功名凭一字，说甚奇才董贾。

想独对、孤灯寒灺。负米艰难原我份，痛黄金、减尽文章价。

看短剑、泪盈把。

诸公竞走长安马。谁送尔、青衫衰柳，骑驴归也。凄绝当年扪虱语，道只我知君者。

笑麟阁、凤池都假。三万六千沉醉后，好同营，生圹梅花下。

肠断句，梦中写。
赠谈阴阳者二首 其一
萧立之（宋代）

葬书丑唾窭与贱，只为人间觅贵饶。试问胡椒八百斛，何如陋巷一箪瓢。
次韵奉赠宗伯毛三江致仕
湛若水（明代）

手翊飞龙起在田，策勋三让尚皇然。广论大礼群公独，冥汉高标一羽偏。

累疏许归天子圣，满城都叹大夫贤。也应多谢经旬病，行李春光欲暮天。
和虞先生题武当山张真人别业
朱德润（元代）

岚雨初晴绿树新，松萝夹屋净无尘。
洞花幽鸟时时别，野鹤孤云日日亲。
红雾半窗丹火候，青山万古百年人。
从君更觅方平宅，玄武门前作近邻。
送张睡奉南京签判二首
苏辙（宋代）

楚蟹吴柑初著霜，梁园官酒试羔羊。
老如计相非无齿，清似留羔未却粮。
杖屦稍通宾客过，肴蔬要遣子孙尝。
诏书委曲如公意，幕府新除朱绂郎。
朱绂还家罢倚门，留都无事最宜亲。
下车趋走惊邻舍，决狱平反慰老人。
相见只今多邂逅，旧游他日半埃尘。
何年重起扁舟兴，会作东湖十日宾。
鹿鸣燕
张孝祥（宋代）

明庭下温诏，方岳贡群贤。巢凤山中客，栖鸾地上仙。

鱼龙回夜水，雕鹗在秋天。添种家乡桂，归途快著鞭。
病中
郑獬（宋代）

丞相新诗懒未酬，一编药录在床头。
何时病骨健於鹘，直与秋风万里游。
斋居闻磬
朱熹（宋代）

幽林滴露稀，华月流空爽。独士守寒栖，高斋绝群想。

此时邻磬发，声合前山响。起对玉书文，谁知道机长。
玉楼春
佚名（宋代）

花间棠棣。匹似人间兄与弟。一种花枝。底事当年却盛衰。
中臧蜾蠃。忽遇暝蛉真类我。换叶移根。要与相辉映一门。
早发峡石驿
王孙蔚（清代）

西岩马首向层霄，秋树平明烟未消。寂寂空亭人不见，霜吹红叶过山桥。
木兰花慢（丹谷园）
张炎（宋代）

万花深处隐，安一点、世尘无。步翠麓幽寻，白云自在，流水萦纡。携歌缓游细赏，倩何人、重写辋川图。迟日香生草木，淡风声和琴书。

安居。歌引巾车。童放鹤、我知鱼。看静里闲中，醒来醉后，乐意偏殊。桃源带春去远，有园林、如此更何如。回首丹光满谷，恍然却是蓬壶。
赠毛仙翁
王起（唐代）

冰霜肌骨称童年，羽驾何由到俗间。丹灶化金留秘诀，

仙宫嗽玉叩玄关。壶中世界青天近，洞里烟霞白日闲。

若许随师去尘网，愿陪鸾鹤向三山。
吴越武肃王校射图歌
全祖望（清代）

是谁顾盻生风云，罗刹江头虎帐屯。吴山草木助兵气，射侯齐画天吴魂。

江头天吴久作恶，前胥后种不可度。白莲花仙真英雄，力术民生气磅礴。

三千弩下衣锦兵，先以射法试先声。谁穿七札谁贯木，巧力惨淡齐经营。

古人神功亦劳止，落日之弓救月矢。三礼射经不尽传，五行六甲参巫史。

洸洸大纛导九斿，帐前参佐俱名流。旗鼓应归顾全武，铙歌豫命皮日休。

技成不须佽飞手，山场大阅光牛斗。淮南黑云晋鸦儿，若遇我军都俛首。

果然一战百川东，朝潮夕汐避雄风。九龙其遁三犀立，缓缓归来劳酒浓。

披图论世有馀恨，如此精兵用未尽。宣武镇中封豕骄，河东摩下老罴困。

幕中扶义有罗君，大声草檄凌秋旻。白莲花仙恋衣锦，祗退天吴不进军。
胜胜慢
郑元秀（宋代）

荣喉娇脆，燕体轻盈，争翻妙舞新声。元是君侯生日，爽气澄清。新应人为献寿，春着意、花也留情。恣豪饮，似流觞曲水，前度兰亭。

况遇湖山官满，无一事、身心分外安宁。买个归舟，随鸥趁鹭长征，看西真桃熟，南极星明。
祗役江西路上以诗代书寄内
权德舆（唐代）

辛苦事行役，风波倦晨暮。摇摇结遐心，靡靡即长路。

别来如昨日，每见缺蟾兔。潮信催客帆，春光变江树。

宦游岂云惬，归梦无复数。愧非超旷姿，循此跼促步。

笑言思暇日，规劝多远度。鹑服我久安，荆钗君所慕。

伊予多昧理，初不涉世务。适因拥肿材，成此懒慢趣。

一身常抱病，不复理章句。胸中无町畦，与物且多忤。

既非大川楫，则守南山雾。胡为出处间，徒使名利污。

羁孤望予禄，孩稚待我餔.未能即忘怀，恨恨以此故。

终当税鞿鞅，岂待毕婚娶。如何久人寰，俯仰学举措。

衡茅去迢递，水陆两驰骛。晰晰窥晓星，涂涂践朝露。

静闻田鹤起，远见沙鸨聚。怪石不易跻，急湍那可溯。

渔商闻远岸，烟火明古渡。下碇夜已深，上碕波不驻。

畏途信非一，离念纷难具。枕席有馀清，壶觞无与晤。

南方出兰桂，归日自分付。北窗留琴书，无乃委童孺。

春江足鱼雁，彼此勤尺素。早晚到中闺，怡然两相顾。
美哉一首送韦城主簿欧阳君
苏轼（宋代）

美哉水，洋洋乎，我怀先生，送之子于城隅。洋洋乎，美哉水，我送之子，至于新渡。

念彼嵩雒，眷焉西顾，之子于迈，至于白马。白马旧邦，其构维新，邦人流涕，画舫之孙。

相其口髯，尚克似之，先生遗民，之子往字。
寒山拾得歌
张弼（明代）

香积厨中涤斋钵，窃□饕残苟为活。蓬头垢面欺俗流，还赖丰为一饶舌。

君不闻稷也亦弃儿，伊谁拾得之。后世烝民饱粒食，却事荒唐佞禅伯。

滔滔无计障奔澜，令我抚图三叹息。
孔教授张法曹以曾论荐特示长笺
曾巩（宋代）

绿发朱颜两少年，出伦清誉每相无。
壁中字为时人圪，圯上书从老父传。
泮水笑谈邀法饮，高斋闲燕属佳篇。
衰翁厚幸怀双璧，更起狂心慕荐贤。
皇帝降诞日集贤殿赐宴
张说（唐代）

仲秋金帝起，五日土行昭。瑞表壬寅露，光传甲子宵。

阴风吹大泽，梦日照昌朝。不独华封老，千年喜祝尧。
别弟
孙蕡（明代）

离离原上草，岁晚霜霰滋。与子为兄弟，生世逢乱离。

漂荡各分散，生死安得知。乐土叹无食，南州叹无衣。

良时幸休明，天路开清夷。翩翩两鸿鹄，振翼思奋飞。

一留故山树，一望云中涯。东西各异势，顾影相徘徊。

远道去茫茫，会合未有期。吞声念同气，泪落不敢挥。

他乡傥言归，庶慰遥相思。
赠制笔温生二首，并引 其二
郑元祐（元代）

温生有子能传业，郑老无书可寄君。他日制成壸领记，尚凭毛颖话慇勤。
写兰石有寄
了亮（清代）

一片空山石，数茎幽谷草。写寄风尘人，莫忘林泉好。
酬赠田舍人
王禹偁（宋代）

君不见天上星辰拱环极，忽然陨地变成石。
又不见云中鹰隼横高秋，有时搨翼化作鸠。
人生进退甚类此，左迁右转谁自由。
忆昔逢君在邹鲁，翰林丈人东道主。
一言得意便定交，数日论文暗相许。
迩来倏忽十余年，共上赤霄连步武。
禁中更直承明庐，深喜蒹葭依玉树。
两制惟君最青慎，笔力辞锋有余刃。
方期夜直金銮坡，谁知共理淮阳郡。
官衔新换版曹郎，腰佩初悬列侯印。
西垣三字班列闲，南面百城资望峻。
且应尽意颁诏条，岂复回头顾文阵。
下车果有讴谣生，卖刀买犊民归耕。
黄发老农鼓腹唱，雪花双鹿挟輈行。
棠阴露浓滴朱绂，麦秋风冷吹红旌。
行春多暇吟情发，闲作长歌寄同列。
歌中首写明君语，指点神仙为旧侣。
严徐虽合在蓬瀛，邵杜已闻为父母。
重来便恐调金铉，无复区区当文翰。
直如经岁未徵黄，道在何劳重嗟叹。
入则步苍苔，咏红药，
了事舍人孙处约。出则张皂盖，
拥朱轮，贤明太守召信臣。
请君屈指数交友，似此宦名能几人。
逢时谁不欲行道，遇主我亦思庇民。
功名富贵皆待命，出处语默聊卫身。
一车甘雨方建隼，万国淳风莫泣麟。
他时宣室召贾谊，贤人事业当并伸。
檐间忍见乌兔走，监里星星将白首。
休躭铃合家藏书，且酌郡斋官给酒。
婴儿稚女满眼前，莫负时光笑开口。
饭周平铺南北山峰峦皆奇有佛顶峰鲤鱼岩罗汉洞
王十朋（宋代）

未见巫山十二峰，人言山与此山同。定知神女藏深处，正在朝云莫雨中。
将去沙阳留别邓季明诸公
李纲（宋代）

一载沙阳信有缘，宽恩许去却依然。碧斋翠阁已如梦，明月清风长自妍。

溪上客舟横一叶，箧中诗卷剩千篇。诸公别后应思我，茗饮时时到寓轩。
送杨圣愈口中赴益倅
吕陶（宋代）

画辕曾记到西州，莫为题舆厌滞留。官况优如支郡乐，风光浑似昔年游。

日无馀事知閒暇，时有清吟竞唱酬。政绩易成恩典在，天涯不觉两经秋。
菊花
高翥（宋代）

爱花千古说渊明，肯把秋光不似春。
我重此花全晚节，賸栽三径伴閒身。
城下种竹今春极有佳笋
刘敞（宋代）

环城密筱旧檀栾，春笋新成几万竿。池上龙蛇惊蛰起，军中矛戟绕营看。

乌啼窈窈千重碧，风过萧萧五月寒。缓带轻裘容自暇，屦綦多向此林端。
题西隐三首
吴江赵主（宋代）

脚力穷力地更偏，瘦藤危石两苍然。
山僧已识幽人意，借兴禅床自在眠。
喜闻中丞包公称职有书
杨蟠（宋代）

薛宣执法动朝廷，丙魏如今亦有声。
公道未亡犹可立，世人不惯却须惊。
幅员润泽嘉谋进，台阁风流故事明。
时论已兼言责重，莫教天下笑虚名。
早发小孤山遇风
李祯（明代）

湖尽江逾阔，舟穷路若迷。
垂杨春寂寂，芳草雨凄凄。
漩水鼋鼍窟，平沙雁鹜堤。
风波随地有，何处可幽栖。
采菇曲二首 其二
李梦阳（明代）

白如白玉簪，香如玉田禾。行人且莫行，听我采菇歌。

侬家住在且河曲，一日波涛怨杀河。河来有鱼去有麦，麦下秋霜菇菜多。

不求河血城南去，只愿年年河不波。
送神
葛闳（宋代）

丹霞飘渺海三峰，归去琼台第几重。
仙骥一声风驭远，月明清露滴金松。
筑城曲
许棐（宋代）

日将西，杵声急，一声声自死肠出。城高不特土累成，半是铺填怨夫骨。

儒坑战地骨更多，十二金人随鬼泣。
思禹兄生日
释德洪（宋代）

文章瑞世本奇豪，风鉴霜天夜月高。且袖玉堂批诰手，戏来山邑试牛刀。

意长千里奔赪尾，恩重三山压巨鳌。满荐寿觞何所祝，祝公亲见折蟠桃。
赠阴阳家聂蒙德
曾丰（宋代）

阴阳家者太高生，见谓青囊未是经。
舌卷东南诸海水，胸罗西北一天星。
与人后代为长吉，疑尔前身是巨灵。
莫把山川为道看，山川犹是未离形。
中岩十八咏·碧筠亭
晁公溯（宋代）

萧然一丛竹，何当举似人。
不可妄认此，青青为法身。
青阳
赵崇鉘（宋代）

青阳满芳蕤，流连度丘园。
眄睐不忍折，恐伤造物恩。
渠流
沈说（宋代）

岸石湿黏萍，一渠流水清。
每来疑雨过，少立见鱼行。
树隔炎歊远，桥分午影平。
主人契幽事，客到出相迎。
醉落魄
沈瀛（宋代）

致知格物。孔颜学问从兹出。圣言句句皆真实。涵养功深，将见自家得。

毋意毋我毋固必。视听言动非礼勿。胜己之私之谓克。克尽私心，天理甚明白。
减字木兰花（简天牖）
吴则礼（宋代）

九年离别。梦里相逢端怕说。携手河梁。雁噭淮天如许长。
鲈鱼正美。白发季鹰聊启齿。后夜江干。与把梅花子细看。
花光十梅·正偏自在
释师范（宋代）

花合花开有正偏，不完全处却完全。
要知根蔕从何得，多见生理洞水边。
送佛镫上人之南海
性慧（清代）

自携瓶钵去，万里涉川程。雪岸依帆转，春潮破浪行。

岭云寒殿影，海气湿钟声。遍礼名山后，应知世念轻。
提刑彭仲节平叛卒
戴复古（宋代）

千兵喝赏黄金尽，六月临戎白刃寒。
慷慨丈夫为事别，太平人物济时难。
谁言江左无王谢，今喜军中有范韩。
汉节梅花留不住，借君一剑斩楼兰。
婉儿怨戏柬敬承五首 其三
冯琦（明代）

见说新人好，君心岂旧欢。离愁随月满，信誓近秋寒。

缣素宁堪问，苕华半已残。妆成郎未起，寂寞镜中看。
白鹇
魏野（宋代）

山鸡形状鹤精神，纹似涟漪动白蘋。
物异恩殊堪郑重，庙堂人寄草堂人。
集古 其二 感旧
李俊民（金朝）

碧栏干外绣帘垂，曾识云仙至小时。见我佯羞频点影，满头犹自插花枝。
桂花上侯使君
袁燮（宋代）

秋雨洗残暑，秋空渺寥廓。
秋清入花骨，风致殊洒落。
何人剪瑠璃，被以宝璎络。
英英妙点缀，细细疑纷错。
谁知一粟中，十里香喷礴。
自便金气爽，不赴东皇约。
黄裳得中正，无心羡丹镬。
我欲纵幽赏，村醪不堪酌。
攀折不辞劳，相对空索寞。
负流贤使君，襟怀富丘壑。
敬为使君寿，芳菲两相若。
使北
文天祥（宋代）

公子方张奉使旗，行行且尼复何为。
似闻倾尽黄金坞，辛苦平生只为谁。
和段季承左藏惠四绝句
杨万里（宋代）

道是诗坛万丈高，端能辨却一生劳。
阿谁不识珠将玉，若个关渠风更骚。
次韵酬张郎中赋水蕉四首
张镃（宋代）

火云空际正巑屼，漫瞰平湖百亩宽。
叶叶是风根是雪，一窗因尔忽生寒。
乐津店北陂
欧阳詹（唐代）

婵娟有丽玉如也，美笑当予系予马。

罗帏碧簟岂相容，行到山头忆山下。
金陵杂兴二百首
苏泂（宋代）

川原膴膴树斑斑，十进而春风一望间。
野马不羁天地阔，孤鸿无奈水云间。
郑补阙山居
李洞（唐代）

高节谏垣客，白云居静坊。马饥餐落叶，鹤病晒残阳。

野雾昏朝烛，溪笺惹御香。相招倚蒲壁，论句夜何长。
以乌纱巾饷客
吴儆（宋代）

落托乌纱垫角巾，已将清泚绦京尘。
请君便漉渊明酒，醉后从他雪满簪。
杂曲歌辞·自君之出矣
辛弘智（唐代）

自君之出矣，梁尘静不飞。思君如满月，夜夜减容晖。
咏怀
白居易（唐代）

高人乐丘园，中人慕官职。一事尚难成，两途安可得。

遑遑干世者，多苦时命塞。亦有爱闲人，又为穷饿逼。

我今幸双遂，禄仕兼游息。未尝羡荣华，不省劳心力。

妻孥与婢仆，亦免愁衣食。所以吾一家，面无忧喜色。
仙隐观费长房故宅旧名灵阳宫观后有葛陂盖竹
喻良能（宋代）

松风百步到灵阳，千古风流忆长房。
竹杖化龙无处觅，空饶陂水绕堤长。
题仪真天宁寺
赵善括（宋代）

短棹客千里，炷香人小留。
禅房深寂寂，世事易悠悠。
去此两槐夏，惊予双鬓秋。
钟鱼发新响，作意为重游。
观稼二首 其二
周伦（明代）

山城秋过雨，千里净埃尘。场圃登禾黍，神祠荐藻蘋。

催科今到骨，饿莩久垂津。见说阳城守，年来泽被民。
送殷大入蜀
陈子昂（唐代）

禺山金碧路，此地饶英灵。送君一为别，凄断故乡情。

片云生极浦，斜日隐离亭。坐看征骑没，惟见远山青。
酒泉子·雨渍花零
李珣（五代）

雨渍花零，红散香凋池两岸。
别情遥，春歌断，掩银屏。
孤帆早晚离三楚，闲理钿筝愁几许。
曲中情，弦上语，不堪听！
临江仙（席上次元明韵）
赵彦端（宋代）

潦水似讥酒浅，秋云如妒蟾明。幽人闻雁若闻莺。更长端有意，幽晚近无情。

诗学笑中偷换，烛花醉里频倾。罗衣迥立可怜生。五湖虽好在，客意欲登瀛。
偈公六十五首
释咸杰（宋代）

幽禽噪破那伽定，便见文星入寺来。
倒屣门迎开笑面，林泉陡觉起风雷。
金陵怀古
顾珵美（清代）

秦淮原接大江流，绮阁还临白鹭洲。五马旌旗曾北渡，八公草木护南州。

夜寒玉漏严城雨，月满铜驼故国秋。江左繁华零落尽，几时王谢更重游。
寄统
陆游（宋代）

大儿挈药囊，小儿负书笈。
共作兰亭游，讵必群贤集。
言此二十年，白首终未践。
汝复守荆扉，经年不相见。
楚越天一涯，书疏何由频？诸弟亦可怜，说兄辄酸辛。
江城秋尚远，桐叶落可扫。
怅然怀故溪，菱丝雨中老。
赠叶洞春画葡萄
陈普（宋代）

引蔓牵藤寸管头，扶骊剔蚌出风流。
三千龙女抛珠佩，一个儒生拥碧油。
莫是前生封即墨，便堪作酒博青州。
齐奴倘会清妍意，免得红裙逐翠楼。
感梦
元稹（唐代）

行吟坐叹知何极，影绝魂销动隔年。

今夜商山馆中梦，分明同在后堂前。
送王光辅归青州兼寄储侍郎
韩翃（唐代）

几回奏事建章宫，圣主偏知汉将功。身著紫衣趋阙下，

口衔丹将出关东。蝉声驿路秋山里，草色河桥落照中。

远忆故人沧海别，当年好跃五花骢。
赠玉局李垂应太师
赵抃（宋代）

坐观山水地幽清，恬淡冲虚乐性情。迹混光尘宗老氏，术通仙俗似君平。

欣逢真侣论根本，耻向权门叩利名。济世金丹得传授，先生高隐在青城。
省垣夜与严春门掌科共酌
李学一（明代）

春宵入席偶追陪，省署张灯共举杯。万户星辰花影静，九天闾阖漏声回。

自惭薄劣清班滥，且喜唐虞泰运开。近侍汉廷谁最幸，共誇严助出群材。
次韵翁古晚府判 其二
陈著（宋代）

振讯䙰褷病鹤形，箳篂影下话平生。受原宪业惟环堵，溯德公心不入城。

日把寸量著蝶梦，云拖一出被猿惊。自惭迂学经题品，输与两生无姓名。
翻香令 指环
李符（清代）

无多紫胆炼圆轻。惯镶红透亚姑明。葱根约，并刀把，听丁丁、微乱剪衣声。

托香腮睡梦初醒。强痕斜带爪痕生。销魂处，同携手，记袖中、偷解昔年曾。
流觞西湖用范左史韵
程珌（宋代）

画航同载若登仙，却笑泥韉马不前。
要识冷烟催谷雨，须知澹不养花天。
千修翠柳随风舞，一枝夭桃照水妍。
须信人生行乐耳，虚名那用世间傅。
偈颂一百六十九首 其六十一
释智朋（宋代）

老木成乔林，秋空见明月。芥子之中入正定，须弥山中从定出。

过去佛，现在佛，未来佛，无物堪比伦，教我如何说。
按顺庆毕事力疾之岳池道中漫兴
苏葵（明代）

药石无功日皱眉，笋舆扶强问行歧。病来不减娄公跛，老去真同顾恺痴。

万事乾坤犹在梦，一春花鸟未成诗。风流我愧人豪甚，怕有尧夫暗解颐。
戏咏蜡梅二首
黄庭坚（宋代）

体薰山麝脐，色染蔷薇露。
披拂不满襟，时有暗香度。
吴季谦侍郎送家酿香泉绝无灰得未曾有戏成报章
岳珂（宋代）

义丰爱酒憎官壶，日长忍渴呼酪奴。自言畏灰如畏虎，有酒不酪官坊酤。

当家香泉世无比，米洁曲甘醇且美。酿时不著一点灰，满酌寒泉挹清泚。

小槽滴沥竹笕承，冰渠夜溅真珠明。一泓澄澈玉无底，满瓮盎盎春风生。

酿成不肯饮俗客，浇著柴桑旧时宅，共此千年醉眠石。

更将馀沥走马军，来注吾家老瓦盆，许我自饮不许分。

老境宦游环轨辙，官酒遍尝随地别，何曾见灰能作孽。

饥来一腹大于蝉，鲸呿自觉吸百川。是灰是酒俱不辨，岂问他州并异县。

今夕何夕翻露浆，扣壶一洗灰土肠。君不见柴桑于酒特寓意，相逢不择贱与贵，要是醇醨均一致。

汝阳后来帝家子，路逢曲车不知味，流涎正复何所谓。

贫为田舍富天宗，遇酒随饮莫适从。岂如仙家居义丰，无怀自与造化通。

彼燧人氏初何功，酬君三语将无同。同不同，君信否。

黄花飘香石耐久，明日山行且携酒。
谢何宗鼐惠鹤
陈恭尹（清代）

胎禽驯久不知龄，移赠山池适性灵。引吭独鸣高顶赤，侧身徐步老拳青。

曾依处士能迎客，欲拟幽人别筑亭。仙峤翱翔他日事，朝来临水自梳翎。
上天堂山访隐，主人不顾，作诗而去
钱澄之（清代）

出关何意再还闽，拟向千峰老此身。幸有香台堪遁世，况多道伴可成邻！

岭云自去谁留客，巢鹤惊飞亦避人。吾道既非应共弃，莫疑物态有疏亲！
和奉符知县马寺丞永伯捕蝗回有作
石介（宋代）

天道不可诘，吾当责尔螟。
方今绝才惹，何故播膻腥。
野草离离尽，秋禾穗穗零。
知君恤民意，鬓减数茎青。
摊破南乡子 春愁
陈维岱（清代）

一夜妒花风。药栏边、乱落残红。蜂黄蝶粉同时褪，销魂天气，重门人悄，无限惺忪。

丝雨又濛濛。怕轻寒、透入帘栊。屏上潇湘愁路远，王孙不见，吴头楚尾，芳草粘空。
送萧三十一之鲁中兼问稚子伯禽
李白（唐代）

六月南风吹白沙，吴牛喘月气成霞。水国郁蒸不可处，
时炎道远无行车。夫子如何涉江路，云帆袅袅金陵去。
高堂倚门望伯鱼，鲁中正是趋庭处。我家寄在沙丘傍，
三年不归空断肠。君行既识伯禽子，应驾小车骑白羊。
拟古六首上鲜于大夫子骏其一西北有高楼
晁补之（宋代）

西北有高楼，缥缈齐紫清。
周栏十二折，飞鸾结丹楹。
上有弦歌十，充耳以黄瑛。
当窗弄白日，颜若苕之荣。
阳阿奋哀响，梁欐有遗声。
不惜厉清商，零霜飞园英。
谁为听之者，皎皎自知明。
幸承遗褋眷，同车以遐征。
少年游（林钟商）
张先（宋代）

帽檐风细马蹄尘。常记探花人。露英千样，粉香无尽，蓦地酒初醒。

探花人向花前老，花上旧时春。行歌声外，靓妆丛里，须贵少年身。
和姜总管有怀南涧老人
虞俦（宋代）

一杯相属岂非天，目送归鸿付五弦。霜后黄花秋漠漠，风前丹叶暮翩翩。

凭栏把酒青山共，即席赓诗红袖传。我亦从来无此客，敢将觞咏断前贤。
送善兄还洞山兼呈方丈 其一
释慧空（宋代）

洞山好佛贵兼尊，老奯才方得入门。留得中心者些子，而今著力有儿孙。
幽居记今昔事十首以诗书从宿好林园无俗情为韵 其七
陆游（宋代）

昔戍西陲时，凭高望中原。愿欲乘天风，往吊绮与园。

有志莫能乘，怅望商山魂。遥想山中人，岁时奠芳荪。

夕阳箫鼓散，高柳拥庙门。老来更事多，考古见本根。

乃知当时事，祸福未易言。千载信悠悠，浩叹掩绿尊。
金盏倒垂莲
晁端礼（宋代）

流水漂花，记同寻阆苑，曾宴桃源。痛饮狂歌，金盏倒垂莲。未省负、佳时良夜，烂游风月三年。别后空抱瑶琴，谁听朱弦。

风流少年儒将，有威名震虏，谈笑安边。寄我新诗，何事赋归田。想歌酒、情怀如旧，后房应也依然。此外莫问升沈，且斗樽前。
偈三十五首
释祖珍（宋代）

二月春将半，桃花开烂熳。
纷纷寻剑客，谁是不疑汉。
水竹幽居堂
曾兴宗（宋代）

山深景最幽，正为幽人设。
获此一段奇，天意亦特达。
水清濯吾缨，竹劲抱高节。
凿池为延客，筑室相娱悦。
故人来清风，莫逆友明月。
雅与仙境连，迥隔红尘绝。
此乐只自知，切勿下人说。
胡太傅挽词二首
曾巩（宋代）

谠言留简册，恭德载闺门。
福履三朝盛，官仪一品尊。
九原无复起，万事付论论。
不必诸儒记，清名久自存。
燕待知滁州郭舍人致语口号
廖刚（宋代）

汾阳几世令公孙，曾掌纶言代帝尊。扈毕未从朝紫极，郡符聊复驾朱轓。

须知荣贵南柯梦，且尽勤渠北海樽。更愿滁人休借寇，欲看勋德被元元。
春深三首
苏辙（宋代）

小园松竹有清阴，懒病从兹日益深。
醉客汉堂惭北海，野僧同社忆东林。
逢人问道空长啸，久客思归尚越吟。
三十年前诵圆觉，年来虽老解安心。
洪庆善提刑罢官过建康惠诗和答
张守（宋代）

若人儒林秀，俊声自孩提。振鬣日千里，众眼惊月题。

盍登要路津，献纳苏黔黎。聊乘使者车，枳棘非鸾栖。

戢翼下吴会，客路秋风凄。弭帆江之滨，归梦先苕溪。

寄傲水南北，忘怀玉东西。况乃味禅悦，已知昔途迷。

坐笑老婆禅，杖拂劳提撕。祗应浩然气，中宵吐虹霓。

功名傥来遇，未免云衢跻。秖今宠辱际，渊澄看旋鲵。

龙钟秣陵守，短发那胜篦。邂逅见亹亹，野鹤羞凡鸡。

言句谢筌筏，未易穷端倪。归来见詹尹，宁复问突梯。
双清图
陈景融（明代）

玉树花香璧月圆，绣衣深映色清妍。窗涵疏影孤山夜，人在澄光万里天。

云母帐虚沈画角，水精帘净湿冰弦。广寒高处应难到，立遍阑干醉不眠。
黄山诗 其三
魏源（清代）

老松生空山，一物无可恃。得天惟云液，得地惟石髓。

母石而父云，化亿万龙子。有似石纽圣，剖腹能生启。

禀兹坚劲性，怪怪奇奇起。势不欲上天，横行云海里。

性石不性木，肯共云生死。但知极松变，那顾失松体。

一峰踞一龙，万峰万龙倚。空山风雨来，精灵互神鬼。

苍叟夜叩扃，闭门君勿理。
饮席代官妓赠两从事
李商隐（唐代）

新人桥上著春衫，旧主江边侧帽檐。

愿得化为红绶带，许教双凤一时衔。
亲友梁黎辈念予北行日载酒过访 其二
区大相（明代）

自我还三径，稍枉裘羊踪。颇谓淩冬桂，得侣岁寒松。

时来驱我去，始愿念莫从。悠悠思远道，戚戚寡欢悰。
贺新郎（僧如梵摘阮）
李好古（宋代）

人物风流远。忆当年、江东跌宕，知音南阮。惯倚胡床闲寄傲，妥腹难凭琴桉。妙制拥、银蟾光满。千古不传谁好事，忽茂陵、金碗人间见。轻擘动，思无限。

长安钗鬓春横乱。仿规模、红绦带拨，媚深情浅。安识高山流水趣，儿女空传恩怨。使得似、支郎萧散。听到三闾沈绝处，惨悲风、摇落寒江岸。不肠断，也肠断。
端午先忌
王曜升（清代）

馀生十载恨蹉跎，令节闲门掩薜萝。剩有蛟龙蟠大泽，空闻箫鼓发层波。

三闾怨在馀香草，九地恩深废《蓼莪》。惭愧王修能罢社，葛衣检点泪痕多。
渔父词（其一）
薛师石（宋代）

十载江湖不上船。卷篷高卧月明天，今夜泊，杏花湾。只有笭箵当酒钱。
夜读刘梦得别夔州官吏诗遂赋一绝
方一夔（宋代）

死称柳水柳侯庙，老守扬州扬子津。莫计当时同党籍，一般诗句一般人。
早夏言怀
文彦博（宋代）

碧槛初荣槿，芳园已莠葽。翠岑应解鹿，高树欲鸣蜩。

霞绮笼飞观，云峰映琐寮。霜纨徒比月，仙驭好凌飙。

寒水沉朱李，新吟寄绿蕉。药房清气爽，荃壁冷香消。

玉沼贺荷嫩，兰禳乳燕娇。薄帷安画石，幽径采神虈。

每欲求飞雪，常思造结瑶。浩歌频倚瑟，长袖几炊彫。

静对黄梅雨，闲吹紫玉箫。砌榴红烂熳，窗岫碧岧峣。

袁趾疏还往，颜居正寂寥。且倾光禄酒，莫发采菱谣。
柳
陆游（宋代）

杨柳春风绿万条，凭鞍一望已魂消。
当年凤集城边路，曾爱纤纤拂画桥。
道士夜醮
黄庚（元代）

步虚声里碧云飞，佩玉珊珊谒紫微。月浸刚风鸾鹤过，仙都道士拜章归。
證道歌 其八十五
释印肃（宋代）

几回生，几回死，汩没海中如泡子。猛风击浪了无休，风静源平非我所。
陈动之秘丞挽辞二首
王安石（宋代）

人间三十六，追逐孔鸾飞。
似欲来为瑞，如何去不归。
琴樽已寂寞，笔墨尚光辉。
空复平生友，西华岂易依。
送柴侍御
王昌龄（唐代）

沅水通波接武冈，送君不觉有离伤。(沅水 一作：流水)
青山一道同云雨，明月何曾是两乡。
送万兵曹赴广陵
钱起（唐代）

秋日思还客，临流语别离。楚城将坐啸，郢曲有馀悲。

山晚桂花老，江寒蘋叶衰。应须杨得意，更诵长卿辞。
戛寨江涨不得渡反宿夷寨
黎恂（清代）

雷雨涨蛮江，水急浪掀簸。高没大石矶，例不容鼓柁。

篮舆已江边，复返陟嵬砢。欲寻昨宿处，路长计或左。

峰腰有人家，种类尽夷猓。男妇足蹒跚，儿童身袒裸。

土屋集臭秽，笆篱悬果窳。此岂非吾民，寄宿亦聊可。

煮茶良浑浑，炊饭粟颗颗。杂然同一宫，牛羊鸡豕我。

献芹者何人，缁布将头裹。长跪前致辞，谓我为民爹。

慰勉摩之去，独对山月坐。无膏油奈何，且爇松明火。
菩萨蛮
丁静兰（清代）

狐群流入吾常地。名园千古成忠义。白骨葬清池。萦回柳絮飞。

楼台成灰烬。残月空庭冷。落叶满阶墀。凄凄暮雨时。
卖花词
潘高（明代）

身是城边卖花叟，卖花归来即买酒。曲巷朱门声婉转，春风作买蜂声满。

家家有花花未开，春风先到我家来。劝君买花须少年，劝君莫惜买花钱。

卖花老叟年年在，买花年年时时改。昨日少年今日老，君不见担上花开可常好。
送赵介之赴舂陵十首
彭龟年（宋代）

赋拙君能传，政拙君当继。
为问舂陵人，巧者竟谁似。
山窗独坐二绝 其二
郭谏臣（明代）

林合鸟声频，山含花气重。春色已将阑，欲寝不成梦。
题素扉赠仁相
林掞（明代）

野人本是神仙客，绕身明月光达达。眼中欲识明月时，须问膝头穿一榻。
元亮次韵四绝相撩和答 其二
李彭（宋代）

少陵独见阮生论，我乐同乡独乐群。两阮八龙浑可拟，操戈披靡独输君。
和人闻韩魏公出镇永兴过洛
邵雍（宋代）

佐命三朝为太宰，名垂千古号元功。
栽培桃李满天下，出入风涛半海中。
虎帐夜寒心益壮，凤池波暖位犹空。
君王鼎盛子仪在，万里河湟不足攻。
翠楼唫 簟痕
叶九苞（清代）

色耀琉璃，光欺琥珀，湘筠霞点微褪。午眠香汗渍，洗不尽零脂断粉。

雀翘欹枕。砑腰际冰纹，肉山红印。猜疑起，侍儿笑拂，画函低认。

容讯。者样谁遗，更闻罢楸枰，壶倾梨酝。燕支花露沁，约蟾魄碧纱厨润。

梦馀芳信。只麝泪抛珠，湿凝愁晕。低徊展，翠衾又护，几分馀恨。
旅宁望月
孙思敬（清代）

卅年儿女共盘桓，今日暂教客邸看。皎皎中天悬玉镜，当头照我十分圆。
过流河驿---在河间府青县
权近（明代）

混混河流浊，荒荒岸草长。陲人牵彩缆，远客逐牙樯。

水逝嗟浮世，云横望故乡。百年能几日，奔走鬓毛苍。
晚凉
刘敞（宋代）

楚山何处雨，天气晚来凉。返照原野静，清风松桂香。

高楼半云雾，远水入沧浪。幽意惊飞动，真凭酒散狂。
答梅圣俞问隐
谢绛（宋代）

圣俞一幅书，间我小隐居。
小隐讵有异，筑室数亩馀。
岩壑不峻讵，田园非美腴。
所欲近丘墓，岁时来扫除。
先人梦读史，尊道本圣徒。
绝笔于此诗，子孙无忽诸。
刻石置中堂，且使过者趋。
题榜为服训，义取铭盘盂。
后岭双松亭，径术何逶迂。
下临富春渚，万象生有无。
东偏作草舍，可以施琴壶。
门前碧塘水，万本栽荷蕖。
风来触香气，长著人衣裾。
澄水泱泱流，黍稻可勿枯。
柔桑及美果，种广莫记株。
涧草不识名，野禽多异呼。
坐此易岁晏，自与人世疏。
在昔东陵侯，瓜垅犹亲锄。
杨恽谢九列，种豆南山隅。
余尝有此志，来者安敢诬。
诛茅实绑本，解组当后图。
是时考槃赋，從我者谁欤。
近来傅越石，趣尚若不殊。
傥闻丘樊往，不顾升斗储。
如君美才具，日月升云衢。
安敢预招挽，粗自陈其愚。
柬陈寺丞筑城
刘克庄（宋代）

事变相寻智亦新，烂泥堆起石嶙峋。
断无馀力谋蒸土，颇有傍观哂寘薪。
自古虚心容议者，即今枵腹役耕民。
姑尤聊摄皆齐境，莫遣郊封有诅人。
哀求法汉僧
慧超（唐代）

故里灯无主，他方宝树摧。神灵去何处，玉貌已成灰。

忆想哀情切，悲君愿不随。孰知乡国路，空见白云归。
立春前一日雪
释德洪（宋代）

明日立春今日雪，雪中残响滴虚檐。方增谩说寒威在，不绝潜知煖气添。

客去旋开书对语，闲多偏与懒相兼。湘山自古愁眉浅，纵御铅华不到尖。
中宿峡
高士钊（清代）

我行近十日，已至峡山麓。双崖豁翠屏，林峦迭起伏。

奔湍泻清豁，盘涡此一蓄。遥传古帝子，脱屣来空谷。

至今清月夜，笙箫出深竹。吾本澹宕人，遐想结薖轴。

投身入尘寰，浮名苦徵逐。峡中数往来，半生愧碌碌。

赋诗谢山灵，苦语聊自勖。
假中闭户终日偶得绝句
陆游（宋代）

雨声滴滴暮未已，苔晕重重寒更添。
知是使君初睡起，清香一线透疏帘。
明月泉
张伯玉（宋代）

至今千丈松，犹伴数岩雪。
不见纤尘飞，寒泉皓明月。
山寺见杨少卿书壁，因题其尾
冯少吉（唐代）

少卿真迹满僧居，只恐钟王也不如。

为报远公须爱惜，此书书后更无书。
蟋蟀
齐己（唐代）

声异蟪蛄声，听须是正听。
无风来竹院，有月在莎庭。
虽不妨调瑟，多堪伴诵经。
谁人向秋夕，为尔欲忘形。
罗承制自戎州罢归
宋祁（宋代）

乘障一麾逮出守，终更三岁今来旋。
巴云晨趣东北道，僰月晓背西南天。
故人把酒数卷白，离亭赠柳长于鞭。
属羌羁诏久款塞，归为天子细论边。
菩提树歌
王邦畿（明代）

菩提树叶青有烟，菩提树叶响入天。菩提树来西域船，菩提树种古佛边。

菩提树在圣人先，圣人已去千馀年。
寄汤帐干
赵孟坚（宋代）

锁窗寂寞守灯荧，熟数陈踪迹杳冥。
已自无心云淡淡，不应逐计鼠营营。
发生最普惟春力，幽隐旁诏是月明。
试品梅花霜有角，动人深浅似秦筝。
武陵春
曹勋（宋代）

春到小园春草绿，烟雨湿云山。池上梅花已半残。无奈晚来寒。

不怕醉多只怕醒，花影上阑干。人在东风缥缈间。谁与伴幽闲。
疏懒一首
苏籀（宋代）

妨人作乐屏书签，阁笔无情复强捻。执御祇应曩规范，锻金不假别锤钤。

花开咄咄人清苦，鸟哢声声梦黑甜。出世世间皆有道，糟醨餔啜量难兼。
龙沙
潘兴嗣（宋代）

五陵无限人，密视龙沙记。
龙沙虽未合，气象已灵异。
昔时蛟龙湫，半作桑麻地。
地形带江转，洲浮有连势。
陵谷岂可常，渊窦在何岁。
微生久慕道，安恬辄忘味。
愧无及物功，碌碌尚匏系。
生蒙尘土厚，未受神仙秘。
何时与孤鹤，冉冉从此逝。
偈颂一百二十三首
释崇岳（宋代）

千圣不传到今日，口上著来无等匹。
洞庭山脚太湖心，行人路上空啾唧。
钱清过堰
陈渊（宋代）

小风吹树寒流止，始觉西江潮正起。须臾倒卷縠纹来，已没岸痕犹未已。

江流自下河自高，逆上更堪行罔水。九牛回首竹索细，十丈沙泥拒舟底。

舟师绝叫鼙鼓喧，观者骈肩汗如洗。未经破碎亦偶然，得造涟漪真幸尔。

世间何事非人力，计久终须倚天理。他年我欲治河源，要使黄流贯清泚。
次韵郡斋即事二首 其二
赵抃（宋代）

田原多稼才丰日，橘柚逢霜正熟初。鉴水烟波乘兴远，兰舟风月助吟馀。

安知贺老惟修道，未必羲之祗嗜书。谁道蓬莱宫尚小，玉皇香案吏来居。
秋怀和答友人戴师观五首 其一
孙承恩（明代）

清宵不能寐，起坐发哀吟。明月照高楼，浮云起层阴。

百年宇宙内，慷慨忧思深。所思亦何似，世故万感侵。

四时更代谢，光景易销沉。丈夫志事业，念此那能禁。

美人隔秋水，倾想遗嘉音。报酬愧无侣，拟托双南金。
用前韵答林史君
朱熹（宋代）

十年剧倾驰，此日际风度。胡然龚黄最，未接夔龙步。

诗成肯遽休，客醉那得去。却恐驿书来，湖山适成趣。
御宴送李宣徽知真定计口号
司马光（宋代）

匈奴旧畏李将军，今日重来几代孙。
旗尾飘所山烧裂，马蹄腾踏塞尘昏。
降王稽颡朝南阙，天子垂衣御北门。
幕府事闲刁斗静，碧潭佳景日开樽。
题二乔观书图
杨维桢（元代）

乔家二女双芙蓉，一代国色江之东。乱离唯恐埋百草，岂料一日俱乘龙。

江东子弟孙郎策，同住周郎道南宅。弟兄不减骨肉亲，喜作乔家两娇客。

明年符死镜中妖，铜雀春深愁大乔。自是阿瑜能了事，黄星一道随烟销。

小乔初嫁有如此，天下三分从此始。风流顾曲本多才，风雨鸡鸣戒君子。

乔家教女善诗书，岂比小姑持刃为。帐中草檄名汉贼，已知事属方颐儿。

君不见阿瞒老赎蔡文姬，博学才辩何所施，天下羞诵《胡笳》词。
随驾步祷天坛恭纪
申佳允（明代）

文华斋宿帝咨深，南望郊坛玉趾临。祗为万民祈润泽，敬将六事问桑林。

星驰鹭序清光霭，云覆龙旂夏木阴。趋侍天颜看尺五，乍惊茅贱厕华簪。
独行
白居易（唐代）

闇诵黄庭经在口，闲携青竹杖随身。晚花新笋堪为伴，独入林行不要人。
奉送驹父师川二郎中赴召四言
洪炎（宋代）

火中暑退，庚伏在娄。赫炽方炎，金石欲流。之二大夫，服章紑紑。

文昌台郎，祗命是忧。中江有舳，中涂有辀。风樯雨毂，长夏为秋。

白云在天，崒如岩丘。倏忽西东，不我告谋。翩翩者鹄，俯瞩鱼游。

将逝复止，矫影河洲。嗟予去国，三葛于休。止车生耳，永谢鸣驺。

挥袂江干，长啸林幽。
泛舟城南会者五人分韵赋诗得人皆若炎字四首
苏轼（宋代）

城中楼阁似鱼鳞，不见清风起白苹。
试选苕溪最深处，仍呼我辈不羁人。
窥船野鹤何曾下，见烛飞虫空自驯。
绕郭荷花一千顷，谁知六月下塘春。
苦热诚知处处皆，何当危坐学心斋。
海螯要共诗人把，溪月行遭雾雨霾。
乡国飘零断书信，弟兄流落隔江淮。
便应筑室苕溪上，荷叶遮门水浸阶。
紫蟹鲈鱼贱如土，得钱相付何曾数。
碧筒时作象鼻弯，白酒微带荷心苦。
运肘风生看斫脍，随刀雪落惊飞缕。
不将醉语作新诗，饱食应惭腹如鼓。
桥上游人夜未厌，共依水槛立风檐。
楼中煮酒初尝芡，月下新妆半出帘。
南郭清游继颜谢，北窗归卧等羲炎。
人间寒热无穷事，自笑疏顽不受痁。
富文忠出身帖赞
岳珂（宋代）

其温劲惠，有青州救荒之意。
其劲劲竦，有北庭抗议之勇。
其湍劲直，有镇无百度之绩。
萃是三德，发为遗墨。
盖静劲正者公之心，劲用劲变者公之迹。
端委缙绅，言孚意样。
我思若人，古社稷臣。
蝶恋花 和曲山韵因为赠之
王恽（元代）

经世此心谁尽了。欲画麒麟，功业何由到。白发满头青镜晓。花开花落人空老。适意杯盘从草草。甘坐清贫，方驾郊和岛。最爱新诗情致好。
潘德久置酒柳洲小楼
韩淲（宋代）

几年九日西湖酒，此际从公把菊花。酬唱不知留客舍，登临无奈得诗家。

水舟又掠空潭浪，山屐经行两岸沙。白发清尊乃如许，数株杨柳傍楼斜。
菊花新
杜安世（宋代）

坐卧双眉镇长敛。绣户初开花满院。罗帏翠屏空，风微动、玉炉烟飐。

儿夫心肠多薄幸，百计思、难为拘捡。几回向伊言，交今后、更休抛闪。
原上
周权（元代）

风捲长河雨声歇，掠面惊沙草如雪。乱山青尽天茫茫，万里孤云没飞鹘。

啼乌城上行人稀，白杨萧萧冢累累。目断清明原上路，日暮纸钱撩乱飞。
烛影摇红·春暝钩帘
朱祖谋（清代）

春暝钩帘，柳条西北轻云蔽。博劳千啭不成晴，烟约游丝坠。狼藉繁樱刬地。傍楼阴、东风又起。千红沈损，鹎鵊声中，残阳谁系。
容易消凝，楚兰多少伤心事。等閒寻到酒边来，滴滴沧洲泪。袖手危阑独倚。翠蓬翻、冥冥海气。鱼龙风恶，半折芳馨，愁心难寄。
右丞相张公达明营别墅于汝川记可游者九处绘而为图贻书属晋陵孙某赋之 甘陂庄院
孙觌（宋代）

张公卧江海，戢羽如鹏蹲。平生廊庙具，投老三家村。

一壑身所寄，万里心自存。买花红间坐，种竹青满门。

似闻橘生奴，渐见桐有孙。提壶时见广，一笑空罍尊。
春夜即席分赠得梁公实拈韵诗字
王世贞（明代）

十年岭海著沈思，今见为郎执戟时。白日看鸿还坐啸，青天扪戟对谈诗。

世途汝已关心少，国士吾真折节迟。一醉虚堂春月色，投珠或恐未堪疑。
题董北苑画
柯九思（元代）

树密重重万壑深，清溪决决更穿林。
行人曳杖频回首，隔岸黄鹂送好音。
鹧鸪天（杜四侍郎郡君十二姑生日）
晁补之（宋代）

吉梦灵蛇朱夏宜。佳辰阿母会瑶池。竹风荷雨来消暑，玉李冰瓜可疗饥。

心悟了，道成时。不劳龙女骋威仪。僧祇世界供游戏，贤懿光阴比寿期。
石湖山居
顾逢（宋代）

幽居入翠微，乐似在松时。
野景俱成画，山行总是诗。
黠禽争浴水，戏鹊倒悬枝。
此意谁能识，徜徉只自知。
何府君
魏了翁（宋代）

林泉间富贵，缣素老功夫。古树檠苍干，脩庭拥碧梧。

只安车下泽，不侈骑传呼。轧轧成都道，还家日未晡。
六客堂
王十朋（宋代）

水晶宫中刺史宅，月□□堂游六客。中有一客为主人，万卷诗书李公择。

元□□挥玉堂手，令举声蜚制科策。五劝使君古遗直，三□郎官老词伯。

眉山有客何等人，退之少陵李太白。直道高才时不容，天遣数子为游从。

吴兴清绝山水国，五百年过人中龙。健峭银钩逼颜鲁，点化湖山出奇语。

高压白蘋洲上诗，更肯区区谈小杜。端如竹溪逢谪仙，并游逸士名俱传。

飘飘乘风鼓长翮，两两照坐成台躔。苕霅交流卞山碧，一代名贤已陈迹。

我后百年登此堂，咀嚼姓名牙颊香。坐上何曾欠佳客，苏仙一去难再得。
次韵知常德袁尊固监丞送别四诗
魏了翁（宋代）

夕阳舂处是吾家，水绕山环路转赊。
蹙蹙四方浑未定，茫茫大化渺无涯。
归来已恨十年晚，老去空嗟两鬓华。
各原及时崇令德，万钟於我本何加。
史画吟
邵雍（宋代）

史笔善记事，画笔善状物。
状物与记事，二者各得一。
诗史善记意，诗书善状情。
状情与记意，二者皆能精。
状情不状物，记意不记事。
形容出造化，想像成天地。
体用自此分，鬼神无敢异。
诗者岂于此，史画而已矣。
蓦山溪（坤宁殿得旨次韵赋照水梅花）
曾觌（宋代）

催花小雨，轻把香尘洒。帘卷水亭风，梅影转、夕阳初下。靓妆窥鉴，鸳甃湛清漪，浮暗麝，剪芳琼，消得连城价。

玉楼十二，寒怯铢衣挂。曾是绿华仙，眷余情、新词如画。花随人圣，须信世无双，腾凤吹，驻銮舆，堪与瑶池亚。
寄外 其四
丁毓英（清代）

似水流光远，年华去不回。笑君如燕子，一岁一归来。
忆亡马
何梦桂（宋代）

垂杨古路策东风，忽忆霜蹄失旧踪。白发重来鞯𩍐在，尔应行雨去为龙。
送深法师游南岳（上人本住资圣寺）
刘禹锡（唐代）

师在白云乡，名登善法堂。十方传句偈，八部会坛场。

飞锡无定所，宝书留旧房。唯应衔果雁，相送至衡阳。
送梁谏议
陆游（宋代）

湖海还朝白发生，懒随年少事声名。极知忧国人谁及，细看无心语自平。

归访乡人忘位重，乍辞言责觉身轻。篮舆避暑云门寺，应过幽居听水声。
题马当山鲁望亭四首右元亮
黄庭坚（宋代）

马当一曲孤烟，人物于今眇然。
不见绕篱黄菊，谁收种秫圭田。
哭孙行之二首
刘克庄（宋代）

已了灯窗债，心知举业非。
立朝多谏草，取友必深衣。
虀甕贫时共，书筒贵后稀。
病身偏惜泪，一为故人挥。
观春
詹初（宋代）

万木春来花满枝，忽来忽去迭无时。
此中还有此中意，说向傍人人不知。
简翼之
宋无（元代）

碧树绿芜空乱云，故人可处隔江村。
旧尽在手再三读，新恨从头又一番。
竹帻随行家具活，兰亭摹出典刑存。
几时定访扬雄宅，为间太玄经裹言。
宁乡坤元宫双松歌
吕履恒（清代）

双松东西互为友，丹楹粉壁江声走。枝干排云入窈冥，萌蘖不知何代有。

东株倚户半欹斜，满身苔藓生霜华。雷霆忽起蛟龙怒，掀翻鳞甲张爪牙。

有时风静日移晷，青阴覆殿凉于水。元气茫茫混太清，幽丛寂寂栖神鬼。

近西一株独正直，亭亭上出千峰碧。流膏入地似黄金，偃盖扶天荡白日。

主人延客坐其侧，举杯不饮皆自得。与君同结岁寒心，随天自布阳春泽。

嗟哉双松的的有根株，后万斯年仍不枯，蕣华朝菌胡为乎。
咏芙蓉
安经德（清代）

冰明玉论自超尘，绰约毫端见美人。羞涩群芳总摇落，秋风袅袅独传神。
李赞皇德裕
张晋（清代）

运筹决策仰风裁，藩镇凭陵势已摧。功阻受降谁失计，祸萌骖已有同哀。

朝廷何日除朋党，宰相如公信伟才。万里珠崖抛旅榇，梦中精爽尚能来。
梅
詹初（宋代）

万木枯岁晚，寒梅独不移。
幽香对白雪，清景月明时。
赠香东 其七
屈大均（明代）

为情颠倒破瓜初，冰雪兰汤出浴馀。子蕊半开红豆蔻，娥光初吐玉蟾蜍。

妆成不许薰香坐，绣罢频教执管书。大小乳炉时拂拭，心香吞吐病全除。
赠张汉卿
汪莘（宋代）

相伴留侯访赤松，碧桃花下醉融融。
玉龙嘶罢还家晚，月出蓬莱第一峰。